## Agricultura reforça la seua aposta pel cooperativisme agroalimentari valencià amb més de 3,3 milions d’euros en ajudes

*** En el marc de l’Any Mundial del Cooperativisme, la Conselleria col·labora en la celebració del Congrés de Cooperatives Agroalimentàries
* Barrachina destaca la importància de la col·laboració, “fonamental i decisiva en moltes ocasions, amb la Federació i les cooperatives per a poder acostar-nos als agricultors”
* El conseller denuncia els acords comercials de la UE que perjudiquen el camp valencià**

El conseller d’Agricultura, Aigua, Ramaderia i Pesca, Miguel Barrachina, ha reafirmat, este divendres, el compromís de la Generalitat amb el cooperativisme agroalimentari valencià, a l’anunciar una inversió superior als 3,3 milions d’euros destinada a donar suport a la vertebració, formació, promoció i integració de les cooperatives del sector.

“Estem invertint en un model que genera riquesa compartida, que sosté el nostre territori i que representa valors que hui són més necessaris que mai. El cooperativisme forma part de l’ADN de la nostra agricultura i és una ferramenta essencial per a afrontar els reptes del present i del futur”, ha assenyalat.

Barrachina s’ha manifestat d’esta manera durant la clausura de l’assemblea general ordinària de la Federació de Cooperatives Agroalimentàries de la Comunitat Valenciana.

Estes inversions estan destinades a l’enfortiment del cooperativisme agroalimentari valencià, a través de diferents línies com són la vertebració del sector, la formació tècnica, la promoció de productes cooperatius, la digitalització, la retirada d’envasos de fitosanitaris caducats, l’impuls als projectes d’integració, així com el suport a la labor de les ATRIA i a la coordinació tècnica que realitza la Federació.

Entre estes ajudes, destaquen els 1,65 milions destinats a fomentar la integració cooperativa, els 300.000 euros per a les agrupacions ATRIA i els 395.000 euros per a la seua coordinació, a més dels 215.000 euros per a la gestió de residus fitosanitaris, 100.000 euros per a digitalització i 484.000 euros per a tramitar la PAC.

El conseller ha destacat la importància de la col·laboració estreta amb la Federació i les cooperatives mateixes, “imprescindible per a arribar a l’agricultor”, i ha posat com a exemple “el seu paper fonamental en la gestió de la sequera, a on gràcies a la seua implicació es van aconseguir recaptar més del 90 % dels comptes necessaris per a ingressar les ajudes, així com la seua labor clau en la tramitació de la PAC”.

En el marc de l’Any Mundial del Cooperativisme, Barrachina ha anunciat que la Conselleria secundarà econòmicament la celebració del Congrés de Cooperatives Agroalimentàries “com a mostra del compromís amb este model empresarial profundament arrelat en el medi rural valencià”.

“El model cooperatiu demostra, una vegada més, la seua resiliència”, ha subratllat el conseller, que ha fet valdre que estes empreses no només vertebren el territori i fixen població en les zones rurals, sinó que també encarnen principis com la sostenibilitat, l’equitat i la cohesió social.

Barrachina ha recordat que el sector cooperatiu agroalimentari valencià factura més de 2.358 milions d’euros, dona ocupació a més de 19.000 persones i agrupa prop de 175.000 socis. “Som una de les regions més cooperativistes d’Europa, amb empreses centenàries que continuen creixent, exportant i innovant”, ha afirmat.

En la seua intervenció, també ha destacat el paper estratègic de la sanitat vegetal, a la qual la Conselleria destina enguany 39 milions d’euros: “Les plagues són cada vegada més difícils de combatre, perquè ens deixen cada vegada menys ferramentes. Per això, el treball dels tècnics de les cooperatives, les ATRIA, és fonamental: són els nostres ulls en el camp i els nostres aliats en la defensa de la producció valenciana”, ha afirmat.

El conseller també ha criticat la política comercial de la Unió Europea. “El sector agrari ha sigut massa vegades moneda de canvi en negociacions internacionals. Acords com els firmats amb MERCOSUR o amb la Comunitat d’Estats de l’Àfrica del Sud perjudiquen greument la nostra agricultura, i des d’esta conselleria continuarem denunciant-ho”.

Finalment, Barrachina ha reafirmat el suport del Govern Valencià al cooperativisme com a estratègia de desenrotllament econòmic, cohesió territorial i garantia de futur: “El nostre compromís amb les cooperatives és ferm, estratègic i estructural”.

Fecha: 13/06/2025